لجزائر ؤلا دزاير ولّا الجزاير ؤلا الݣزاير (بلعربية: الجمهورية الجزائرية الديموقراطية الشعبية - بلأمازيغية: Tagduda Tazzayrit Tamagdayt Taɣerfant) هي الدولة لكبيرة ݣاع ف لميساحة ف إفريقيا، هي طرف من لمنطقة لمغاربية فشمال غرب إفريقيا. تايحدّها لبحر لبيض لمتوسط ف الشمال، تونس ف الشمال الشرقي، ليبيا ف الشرق، النيجر ف الجنوب الشرقي، مالي وموريتانيا فالجنوب لغربي، ؤ لمغريب ف لغرب. النضام د لحكام فيها هو شبه رئاسي، و هي مقسومة إداريا ل 58 ولاية و 1541 بلدية. لبلاصة اللي فيها لجزائر عندها تاريخ قديم و دازو منها بزاف د لحضارات منهم النوميديين و لفنيقيين و لقرطاجيين و الرومان و لأمويين و لعباسيين و لأدارسة و لمرابطين و لموحدين و لعتمانيين، قبل ما تحتّلها فرانسا ف 1830. بقات فرانسا محتلاّها تال 1962، و هو لعام اللي ستاقلات فيه لجمهورية د لجزائر من مورا حرب بقات 8 سنين و ماتو فيها كثر من مليون واحد، و عليها تاتسمّا لجزائر: "لبلاد د لمليون شهيد". تيسكنو ف لجزائر تقريبا 44 مليون د الناس، و لعاصمة ديالها و أكبر مدينة فيها هي لجزائر لعاصمة. اللغات الرسمية د لبلاد هوما لعربية و لأمازيغية، و لفلوس اللي كاتخدّم هي الدينار لجزايري.